CELEX: 32011D1015(01)
Language: sk
Date: 2011-10-14 00:00:00
Title: Rozhodnutie Komisie zo 14. októbra 2011 o zriadení Skupiny národných expertov pre uhlie (NCE)

15.10.2011   
            
            
               SK
            
            
               Úradný vestník Európskej únie
            
            
               C 304/3
            
         ROZHODNUTIE KOMISIE
   zo 14. októbra 2011
   o zriadení Skupiny národných expertov pre uhlie (NCE)
   2011/C 304/03
   EURÓPSKA KOMISIA,
   so zreteľom na Zmluvu o fungovaní Európskej únie (ZFEÚ),
   keďže:
   
               (1)
            
            
               V článku 194 ZFEÚ sa ustanovuje, že politika Únie v oblasti energetiky v duchu solidarity medzi členskými štátmi sleduje cieľ zabezpečovať fungovanie trhu v oblasti energetiky a bezpečnosť dodávok energie v Únii.
            
         
               (2)
            
            
               V oznámení Komisie z 10. novembra 2010 s názvom „Energia 2020. Stratégia pre konkurencieschopnú, udržateľnú a bezpečnú energetiku“ (1) sa uvádza, že členské štáty musia postupne odstrániť dotácie na environmentálne škodlivé činnosti, a zároveň sa uznáva, že v EÚ existuje potenciál pre ďalší rozvoj domácich zdrojov fosílnych palív s cieľom zabezpečiť, aby európske podniky a spotrebitelia získali bezpečnú, zabezpečenú a udržateľnú energiu za konkurencieschopné ceny.
            
         
               (3)
            
            
               V rozhodnutí Rady 2010/787/EÚ sa ustanovuje postupné odstránenie dotácií na ťažbu uhlia z baní neschopných konkurencie do 31. decembra 2018.
            
         
               (4)
            
            
               Vzhľadom na podiel uhlia na dodávkach energie v Európe je vhodné, aby Komisia zriadila skupinu odborníkov s cieľom pomôcť jej pri monitorovaní trhov s uhlím, ako aj umožniť neustálu výmenu informácií medzi členskými štátmi a EÚ.
            
         
               (5)
            
            
               Na základe článku 8 nariadenia Rady (ES) č. 405/2003 z 27. februára 2003 o monitorovaní dovozu čierneho uhlia s pôvodom v tretích krajinách Spoločenstvom (2) sa skupina odborníkov na uhlie – národní experti pre uhlie (NCE) – pravidelne stretávala od roku 2003 do roku 2010.
            
         
               (6)
            
            
               Účinnosť nariadenia (ES) č. 405/2003 sa skončila 31. decembra 2010 bez náhrady.
            
         
               (7)
            
            
               S úmyslom predĺžiť dobrú spoluprácu v rámci NCE ustanovenej na účely nariadenia (ES) č. 405/2003 by sa mala podľa nej pomenovať nová skupina expertov pre oblasť uhlia.
            
         
               (8)
            
            
               NCE by mala naďalej uľahčovať spoluprácu a konzultácie medzi orgánmi členských štátov zodpovednými za otázky energetickej politiky týkajúce sa uhlia a Komisiou, pokiaľ ide o všetky aspekty hodnotového reťazca uhlia, pričom by nedochádzalo k opakovaným činnostiam, ktoré vykonávajú iné, osobitné konzultačné skupiny organizované Komisiou.
            
         
               (9)
            
            
               Okrem toho by NCE mala v spojení s rozsiahlejším dialógom so zainteresovanými subjektmi o energetických otázkach uľahčovať výmenu overených postupov v oblasti ťažby a spotreby uhlia bez vykonávania rovnakých činností, ktoré realizujú už existujúce expertné a iné skupiny vrátane skupín ustanovených právnymi aktmi, a v plnej miere dodržiavať predpisy o hospodárskej súťaži a štátnej pomoci ustanovené v článkoch 101 až 109 ZFEÚ, ako aj v rozhodnutí Rady 2010/787/EÚ.
            
         
               (10)
            
            
               NCE by mala byť zložená z orgánov členských štátov zodpovedných za otázky energetickej politiky týkajúce sa uhlia. Tieto orgány vymenujú svojich zástupcov.
            
         
               (11)
            
            
               Predovšetkým v súvislosti s výmenou osvedčených postupov a s cieľom v prípade potreby zapojiť príslušné technické a regulačné orgány členských štátov sa odborníci mimo NCE vrátane zástupcov takýchto orgánov môžu podľa potreby zúčastňovať na stretnutiach NCE.
            
         
               (12)
            
            
               Mali by sa ustanoviť pravidlá poskytovania informácií členmi NCE a ich zástupcami.
            
         
               (13)
            
            
               Osobné údaje členov NCE by sa mali spracúvať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (3),
            
         ROZHODLA TAKTO:
   Článok 1
   Predmet úpravy
   Týmto sa zriaďuje skupina národných expertov pre uhlie, ďalej len „NCE“.
   Článok 2
   Úloha
   Úlohou NCE je:
   
               a)
            
            
               pomáhať Komisii pri monitorovaní vývoja na trhoch s uhlím,
            
         
               b)
            
            
               vybudovať spoluprácu a zabezpečiť pravidelné konzultácie medzi orgánmi členských štátov zodpovednými za otázky energetickej politiky týkajúce sa uhlia a Komisiou o otázkach týkajúcich sa aspektov hodnotového reťazca uhlia vrátane zatvárania uhoľných baní,
            
         
               c)
            
            
               podnietiť výmenu skúseností a osvedčených postupov v oblasti ťažby a využívania uhlia.
            
         Článok 3
   Konzultácie
   Komisia môže viesť konzultácie s NCE o všetkých otázkach týkajúcich sa všetkých aspektov hodnotového reťazca uhlia.
   Článok 4
   Členstvo – vymenovanie
   1.   NCE sa skladá z orgánov členských štátov zodpovedných za otázky energetickej politiky týkajúce sa uhlia.
   2.   Orgány členských štátov vymenujú svojich zástupcov.
   3.   Názvy orgánov členských štátov sa zverejnia v registri expertných skupín a iných podobných útvarov Komisie (ďalej len „register“).
   Článok 5
   Činnosť
   1.   NCE predsedá zástupca Komisie.
   2.   Po dohode s útvarmi Komisie môže NCE zriaďovať podskupiny s cieľom preskúmať osobitné otázky, najmä výmenu osvedčených postupov, a to na základe referenčného rámca vymedzeného NCE. Takéto podskupiny sa zrušia po splnení svojej úlohy.
   3.   Zástupca Komisie môže prizvať expertov mimo NCE s osobitnou spôsobilosťou v oblasti činnosti skupiny, aby sa podľa potreby zúčastnili na práci NCE alebo podskupín. Zástupca Komisie môže navyše udeliť štatút pozorovateľa jednotlivcom či organizáciám, tak ako sa vymedzuje v pravidle 8 ods. 3 horizontálnych pravidiel expertných skupín a kandidátskych krajín.
   4.   Členovia expertných skupín a ich zástupcovia, ako aj prizvaní experti a pozorovatelia musia dodržiavať povinnosti zachovávania služobného tajomstva ustanovené v zmluvách a ich vykonávacích predpisoch, ako aj predpisy Komisie o bezpečnosti týkajúce sa ochrany utajovaných skutočností EÚ ustanovené v prílohe k rokovaciemu poriadku Komisie (4). V prípade nedodržania týchto povinností môže Komisia prijať všetky vhodné opatrenia.
   5.   Stretnutia expertných skupín a podskupín sa konajú v priestoroch Komisie. Komisia poskytuje tajomnícke služby. Na stretnutiach NCE a jej podskupín sa môžu zúčastňovať aj iní úradníci Komisie, ktorí majú záujem o ich postupy.
   6.   NCE môže prijať svoj rokovací poriadok na základe bežného rokovacieho poriadku expertných skupín.
   7.   Komisia uverejňuje príslušné informácie o činnostiach NCE v registri alebo odkazom na špecializovanú webovú stránku uvedeným v registri.
   Článok 6
   Výdavky v súvislosti so stretnutiami
   1.   Osobám zúčastňujúcim sa na činnostiach NCE alebo jej podskupín sa neposkytuje náhrada za služby, ktoré poskytujú.
   2.   Náhradu za cestovné výdavky a diéty počas činnosti NCE alebo jej podskupín poskytuje Komisia v súlade s ustanoveniami platnými v rámci Komisie.
   3.   Náhrada za tieto výdavky sa poskytuje v rámci limitných súm disponibilných rozpočtových prostriedkov pridelených na základe ročného postupu prideľovania zdrojov.
   
      V Bruseli 14. októbra 2011
      
         
            Za Komisiu
         
         Günther OETTINGER
         
            člen Komisie
         
      
   
   
      (1)  KOM(2010) 639 v konečnom znení.
   
      (2)  Ú. v. EÚ L 62, 6.3.2003, s. 1.
   
      (3)  Ú. v. ES L 8, 12.1.2001, s. 1.
   
      (4)  Ú. v. ES L 308, 8.12.2000, s. 26 zmenený a doplnený rozhodnutím Komisie z 29. novembra 2001, ktorým sa mení a dopĺňa jej rokovací poriadok (Ú. v. ES L 317, 3.12.2001, s. 1).